b'\n_START_ARTICLE_\nVarnupi\xc5\xb3 akmuo\n_START_SECTION_\nAkmuo\n_START_PARAGRAPH_\nSt\xc5\xabkso Amalvo pelki\xc5\xb3 pietiniame pakra\xc5\xa1tyje, Patkavine vadinamos pakilumos \xc5\xa1laite. Akmuo pilk\xc5\xa1vos spalvos, stambaus gr\xc5\xabd\xc4\x97tumo, netaisyklingos formos, apskaldytas. Vienoje pus\xc4\x97je buv\xc4\x99s i\xc5\xa1kaltas pasagos formos \xc5\xbeenklas, kurio dalis nuskelta. Akmens pavir\xc5\xa1iuje esama smulki\xc5\xb3 dubens pavidalo duobu\xc4\x8di\xc5\xb3._NEWLINE_Prie\xc5\xa1ais akmen\xc4\xaf stovi stogastulpio tipo medinis anotacinis \xc5\xbeenklas, o u\xc5\xbe akmens \xe2\x80\x93 betoninis seno pavyzd\xc5\xbeio archeologijos paminklo lentos stovas. 170 m \xc4\xaf \xc5\xa1iaur\xc4\x97s rytus nuo akmens yra Varnupi\xc5\xb3 piliakalnis.\n_START_SECTION_\nIstorija\n_START_PARAGRAPH_\nPadavimai mena kelias pasagos \xc5\xbeenklo atsiradimo akmenyje versijas. Vienas j\xc5\xb3 pasakoja, kad nuo kry\xc5\xbeiuo\xc4\x8di\xc5\xb3 traukdamiesi senov\xc4\x97s lietuviai \xc5\xa1alia akmens u\xc5\xbekas\xc4\x97 savo brangenybes. Pa\xc5\xbeym\xc4\x97dami sl\xc4\x97ptuv\xc4\x97s viet\xc4\x85, akmenyje i\xc5\xa1kal\xc4\x97 pasagos \xc5\xbeenkl\xc4\x85, o \xc5\xa1iaurin\xc4\x97je pus\xc4\x97je \xe2\x80\x93 u\xc5\xbera\xc5\xa1\xc4\x85, kuris nei\xc5\xa1liko. Kitas pasakojimas mena, kad pasaga buvo pa\xc5\xbeenklinti u\xc5\xbe 12 m nuo akmens u\xc5\xbekasti i\xc5\xa1 Rusijos besitraukian\xc4\x8dios Napoleono kariuomen\xc4\x97s lobiai. Dar vienas padavimas byloja, kad senais laikais, kai akmuo dar formavosi ir buvo mink\xc5\xa1tas, pasag\xc4\x85 jame \xc4\xafmin\xc4\x99s velnias. D\xc4\x97l \xc5\xbeenklo akmuo nuo seno vadinamas Patkaviniu (lenk\xc5\xb3 k. podkowa \xe2\x80\x93 pasaga)._NEWLINE_Kitaip akmuo dar vadinamas Pagoni\xc5\xb3 dievai\xc4\x8diu. Pasakojama, kad seniau tarp Varnupi\xc5\xb3 ir \xc5\xa0akali\xc5\xa1ki\xc5\xb3 piliakalni\xc5\xb3 per pelkes \xc4\x97jusi k\xc5\xablgrinda, o akmuo \xc5\xbeym\xc4\x97jo jos prad\xc5\xbei\xc4\x85._NEWLINE_1972 m. akmuo paskelbtas respublikin\xc4\x97s reik\xc5\xa1m\xc4\x97s archeologijos paminklu AR340, o \xc5\xa1iuo metu saugomas kaip \xc4\xaf registr\xc4\x85 \xc4\xafra\xc5\xa1ytas (registrinis) kult\xc5\xabros paveldo objektas._NEWLINE_2008 m. Varnupi\xc5\xb3 bendruomen\xc4\x97 prie akmens pastat\xc4\x97 medin\xc4\xaf stogastulp\xc4\xaf.'